וינדוורד (חברה)

וינדוורד בע"מ (באנגלית: Windward - בכיוון הרוח) היא חברה ציבורית ישראלית העוסקת בהערכת סיכונים בתובלה ימית.

היסטוריה

החברה הוקמה בינואר 2010 על ידי עמי דניאל (מנכ"ל החברה) ומתן פלד (מנהל הפעילות בארצות הברית), ששירתו יחד כחובלים בחיל הים הישראלי, ויונתן ריפתין, שפרש מהחברה. יו"ר החברה, מטפריל 2018, הוא לורד ג'ון בראון , שהיה מנכ"ל חברת האנרגיה BP. מטה החברה שוכן בתל אביב, ולה משרדים גם בלונדון, בארצות הברית, בדנמרק ובאיחוד האמירויות.

המערכת של החברה, הקרויה Windward Intelligence, אוספת ומנתחת מידע רב בנושאי ספנות (מזג אוויר, צילומי לוויין יומיים של הים, מפות ימיות, תמרון בנמלים, בעלי חברות ספנות וספינות ועוד). לפי נתונים אלה החברה מספקת מידע על תנועת אוניות, ללקוחות שונים:
 חברות העוסקות בביטוח ימי: הערכה של הסיכון בכל הפלגה של ספינה, כבסיס לקביעת גובה הפרמיה הנדרש לביטוח הספינה ומטענה. 
 חברות נפט: הערכת סיכונים בהובלת מטעניהן.
 גופי ביטחון ואכיפת חוק לאומיים: הערכה של פעילות פלילית באמצעות כלי שיט.
 גופים פיננסיים: מידע תומך החלטה לעסקאות הקשורות בתובלה ימית.
 חברות ספנות: הערכת סיכונים בפעילותן.

גיוס הון
בנובמבר 2013 גייסה החברה 5 מיליון דולר מקרן הון סיכון "אלף", שווינדוורד היא ההשקעה הראשונה שלה.

באפריל 2015 גייסה החברה 10.8 מיליון דולר.

ביוני 2018 גייסה החברה 16.5 מיליון דולר, בין השאר ממארק בניוף, מנכ"ל ומייסד סיילספורס.

בדצמבר 2021 הונפקו ניירות הערך של החברה בבורסת AIM בלונדון, ובמסגרת זו גייסה החברה 34.5 מיליון ליש"ט לפי שווי של 126.5 מיליון ליש"ט.

קישורים חיצוניים

הערות שוליים

חברות תוכנה ישראליות
חברות ישראליות הנסחרות בבורסה לניירות ערך בלונדון
תל אביב-יפו: חברות
הובלה ימית
ישראל: חברות שהוקמו ב-2010